# Ymchwilio i sgiliau crefft Treftadaeth yn Amgueddfa Cymru

# Crynodeb

Mae cynaliadwyedd yn rhan allweddol Weledigaeth 2030 Amgueddfa Cymru.[[1]](#footnote-1) Rydyn ni wedi ymrwymo i feithrin a rhannu sgiliau crefft cymunedau Cymru ddoe a heddiw er mwyn adrodd stori Cymru. Ar draws ein hamgueddfeydd mae crefftwyr medrus yn arddangos amrywiaeth eang o dechnegau – crefftau brodorol, crefftau diwydiannol fel gofannu, hollti llechi, gwehyddu, technegau garddio traddodiadol, technegau adeiladu hanesyddol a llawer mwy. Fodd bynnag, does dim polisi cynhwysfawr ar hyn o bryd sy'n cwmpasu'r sgiliau crefft sy'n cael eu meithrin neu eu hailgyflwyno yn Amgueddfa Cymru. Mae perygl i sgiliau gael eu colli cyn hir wrth i staff ymddeol, ac mae angen datblygu cynllun mentrus i sicrhau bod y sgiliau gwerthfawr hyn yn cael eu trosglwyddo.

Agorodd yr amgueddfa yn Sain Ffagan am y tro cyntaf yn 1948, gan ganolbwyntio ar fywyd, traddodiadau, a chrefftau gwledig Cymru. Dymuniad Iorwerth Peate, Curadur cyntaf Sain Ffagan oedd

*"... nid creu amgueddfa a drysorai'r gorffennol marw dan wydr ond amgueddfa a ddefnyddiai'r gorffennol i'w asio â'i oes ef ei hun i roddi sylfaen cadarn ac amgylchedd iach i ddyfodol ei bobl.”*

Yn yr ysbryd hwn y bydd y Lleoliad Gwaith yn ymchwilio i sgiliau treftadaeth a diwylliant annirnad yn Amgueddfa Cymru.

Rydyn ni'n chwilio am ymchwilydd PhD gwyddorau cymdeithasol gyda phrofiad o adolygu llenyddiaeth, cyfweld a/neu gynnal gweithdai sydd â diddordeb proffesiynol neu bersonol yn y sector treftadaeth. Bydd y myfyriwr yn cael cyfle i ddefnyddio eu sgiliau i 1) dadansoddi mentrau blaenllaw yn y sector a 2) cydweithio â staff a chrefftwyr Amgueddfa Cymru i ddatblygu a deall yn well y ddarpariaeth hyfforddi bresennol er mwyn datblygu 'Cynllun Gweithredu Sgiliau Crefft Treftadaeth'. Yn fewnol, bydd y Cynllun Gweithredu hwn yn adeiladu ar bolisïau, arferion a chynlluniau olynu cyfredol er mwyn dyrchafu'n gwaith, a gwneud gwahaniaeth, ar draws ystod o grefftau treftadaeth. Yn allanol, bydd y gwaith yn cael ei ledu drwy rwydweithiau fel yr Heritage Crafts Association, ac yn llywio arferion treftadaeth yng Nghymru, y DU ac Ewrop.

# Y Sefydliad

Mae Amgueddfa Cymru wedi ymrwymo i gynnal ymchwil o safon ar draws y gwyddorau naturiol, gwyddorau cymdeithasol, celf a'r dyniaethau. Rydyn ni wedi dynodi ymchwil fel galluogwr allweddol i ddeall ein casgliadau’n well, gwella profiad ein hymwelwyr a chefnogi ein nod o weithredu carbon sero net. Fel yr unig Sefydliad Ymchwil Annibynnol yng Nghymru, rydyn ni'n defnyddio elfennau unigryw o'n casgliadau i wneud ymchwil sydd ddim yn bosibl i eraill.

Mae gennym dîm ymroddedig sy'n cefnogi pawb sy'n gwneud lleoliadau gwaith gyda ni. Rydyn ni wedi ymrwymo i gefnogi pobl o gefndiroedd amrywiol a'r rhai sydd â nodweddion gwarchodedig. Rydyn ni'n cefnogi addasiadau yn y gweithle i sicrhau bod gan bob gweithiwr amgylchedd y mae'n gallu ffynnu ynddo.

Mae gan y sefydliad bolisi oriau gwaith hyblyg. Ym mis Ionawr 2023, dechreuodd Amgueddfa Cymru hefyd dreial blwyddyn o weithio hybrid, lle mae gan staff yr hyblygrwydd i weithio o'u prif leoliad neu gartref.

# Y Lleoliad

⁠Bydd y lleoliad yn golygu gweithio'n agos gyda Phenaethiaid Amgueddfa yn Amgueddfa Wlân Cymru, Amgueddfa Lechi Cymru a Sain Ffagan Amgueddfa Werin Cymru, ac adrannau eraill a nodir (gweler amlinelliad y project isod).

Drwy'r lleoliad hwn bydd yr ymgeisydd yn:

* Cynnal adolygiad llenyddol ac astudiaeth achos o sgiliau treftadaeth ac amgueddfeydd crefft yn y DU a ledled y byd.
* Cynnal cyfweliadau â Phenaethiaid Amgueddfeydd, crefftwyr presennol yn yr amgueddfeydd a chrefftwyr sydd wedi ymddeol.
* Adolygu ac amlinellu'r arfer presennol o gynllunio olyniaeth, gan gynnwys prentisiaethau. Mae hyn yn cynnwys Cynllun Olynu Staff Big Pit Amgueddfa Lofaol Cymru 2021-30 sydd ar y gweill ar hyn o bryd.
* Hwyluso gweithdy gyda Phenaethiaid Amgueddfa a thimau curadurol i ganfod cyfleoedd posib i ddod ag eitemau o'r casgliadau yn ôl i ddefnydd / yn weledol ochr yn ochr â sgiliau a pheiriannau modern lle nad yw'n bosib defnyddio offer hanesyddol.
* Defnyddio sgiliau ymchwil i adolygu a dadansoddi esiamplau blaenaf ac arferion gorau'r sector, a pholisïau presennol, ac awgrymu sut y gallai Amgueddfa Cymru eu mabwysiadu.
* Datblygu dealltwriaeth o sut i ddefnyddio sgiliau ymchwil yn ymarferol, gan gynnwys creu drafft o gynllun gweithredu / polisi ac adroddiad gydag argymhellion.

# Y Project

Bydd yr ymgeisydd yn:

* Adolygu yr arferion a'r cyfleon presennol yn Amgueddfa Wlân Cymru, Amgueddfa Lechi Cymru, Sain Ffagan Amgueddfa Werin Cymru, Big Pit Amgueddfa Lofaol Cymru, yr Uned Adeiladau Hanesyddol, Adeiladau a'r Garddwyr.
* Adolygu 'Rhestr Coch Crefftau Mewn Perygl 2021' [[2]](#footnote-2) ac asesu'r risg i Amgueddfa Cymru parthed methu arddangos sgiliau traddodiadol yn ein hamgueddfeydd, a'r sgiliau sydd mewn perygl o gael eu colli.
* Gweithio gydag esiamplau blaenllaw yn y sector a staff yn Amgueddfa Cymru i ddatblygu cynllun gweithredu/polisi drafft.
* Pontio adrannau i gwblhau'r gwaith hwn ac i gasglu data, gan gynnwys AD.
* Cynnal cyfweliadau a/neu arwain gweithdai gydag amrywiaeth o staff ar draws y sefydliad i ddangos rhychwant y gwaith.
* Datblygu adroddiad sy'n amlinellu arfer gorau ac argymhellion.

Canlyniadau disgwyliedig:

1) Adroddiad fydd yn ein galluogi i ddatblygu Cynllun Gweithredu / Sgiliau Crefft Traddodiadol ac yn amlinellu:

* Arferion presennol parthed hyfforddiant mewnol, trosglwyddo sgiliau, hyfforddiant allanol / cyfleon prentisiaeth
* Arferion gorau ac argymhellion.
* Polisi drafft ar gyfer ymgynghoriad ehangach gyda'r gyfarwyddiaeth Profiad Ymwelwyr
* Potensial ymchwil/casglu gwybodaeth am lwybrau i fyd crefftau i bobl ifanc.

2) Rhannu canfyddiadau'r project a chrynhoi'r adroddiad mewn gweithdy gyda'r Penaethiaid Amgueddfa a Chyfarwyddwr Profiad Ymwelwyr. Bydd y Penaethiaid Amgueddfa yn rhannu'r wybodaeth ymhellach gyda'u rhwydweithiau sector priodol/perthnasol.

Trefniadau Gweithio

Tri mis fydd hyd y Lleoliad, a bydd eu prifysgol yn oedi PhD y myfyriwr yn ystod y cyfnod hwn. Bydd y myfyriwr yn derbyn tâl cyfwerth â'u stipend yn ystod y Lleoliad. Tu hwnt i bolisïau gwyliau, gall amser ar gyfer ymrwymiadau PhD presennol gael eu trafod gyda rheolwyr llinell e.e. cyfarfodydd grwpiau ymchwil a chyflwyniadau mewn cynadleddau. Rydyn ni’n croesawu ceisiadau gan fyfyrwyr rhan amser.

Disgwylir i'r ymgeisydd llwyddiannus fabwysiadu dull gweithio hybrid yn unol â'n harferion gwaith presennol, er y gall y rhain newid yn dilyn canllawiau'r Llywodraeth. Gellir trefnu rhannu desgiau poeth yn Sain Ffagan Amgueddfa Werin Cymru yn ôl y galw (neu yn Amgueddfa Wlân Cymru neu Amgueddfa Lechi Cymru). Mae gan Amgueddfa Cymru bolisi gweithio hyblyg, a gall hyn gael ei drefnu wrth drafod gyda rheolwyr llinell.

Bydd y lleoliad yn para tri mis yn llawn amser, neu gyfnod cyfwerth yn rhan amser. Ar gyfer myfyrwyr rhan amser cofrestredig, mae'r Lleoliad ar gael yn rhan amser dros gyfnod hwy all gael ei drafod rhwng Amgueddfa Cymru a'r ymgeisydd llwyddiannus. Os hoffech gael eich ystyried ar sail ran-amser, nodwch eich dewis o oriau gwaith yn eich cais.

Mae Amgueddfa Cymru yn croesawu ymgeiswyr o bob gallu oherwydd eu sgiliau a’u profiad. Os bydd angen gwneud unrhyw newidiadau rhesymol o ganlyniad i anabledd, iechyd neu resymau diwylliannol, nodwch hyn wrth ymgeisio.

# Manyleb y Myfyriwr

Rhaid i'r myfyriwr feddu ar:

* Sgiliau cyfathrebu rhagorol, ar lafar ac ar bapur
* Dealltwriaeth glir o bwysigrwydd y sector treftadaeth yng Nghymru
* Sgiliau dadansoddol rhagorol a'r gallu i samplo data
* Profiad o gynnal adolygiadau llenyddol, a pharodrwydd i gymhwyso'r sgiliau hyn mewn sefyllfa ymarferol
* Profiad o weithio gyda phobl mewn sefyllfa ymchwil, proffesiynol neu wirfoddol
* Dealltwriaeth gref o gyfathrebu
* Dealltwriaeth o sut i drosglwyddo canlyniadau ymchwil i wahanol gynulleidfaoedd
* Cefndir ym maes ymchwil neu brofiad ymarferol mewn maes arbenigol perthnasol, er enghraifft, y gwyddorau cymdeithasol, polisïau sector cyhoeddus, busnes, a rheolaeth amgylcheddol.

Meini Prawf Dymunol

* Dealltwriaeth o bwysigrwydd cadw sgiliau crefft
* Profiad o gynnal a hwyluso gweithdai
* Sgiliau iaith Gymraeg (sylfaen neu uwch)

# Dyddiad Dechrau Arfaethedig

Mae dyddiad dechrau'r Lleoliad hwn yn hyblyg, ond heb fod yn hwyrach na 1 Hydref 2023.⁠ ⁠

1. [Strategaeth 2030 | Amgueddfa Cymru](https://museum.wales/about/policy/strategy-2030/) [↑](#footnote-ref-1)
2. [Rhestr Coch Crefftau Mewn Perygl | Heritage Crafts a Chategorïau Risg | Heritage Crafts.](https://heritagecrafts.org.uk/redlist/) ⁠ [⁠](http://heritagecrafts.org.uk/redlist/categories-of-risk/) ⁠Disgwylir 4ydd argraffiad ym mis Mai 2023.⁠ ⁠ (yn Saesneg) [↑](#footnote-ref-2)